Wêreldrekord vir SA’ner vir meeste reksprongeLinda Potgieter (Foto: Guinness-wêreldrekords) Sedert die 1980’s is byna 1 miljoen rekspronge aangeteken. Die 50-jarige Linda Potgieter van Suid-Afrika het binne ŉ uur nóg 23 rekspronge by dié getal bygevoeg. Sy het die rekord verbeter vir die meeste rekspronge in die buitelug (20+-meter koord), het Guinness-wêreldrekords vandeesweek bevestig. Dit is ŉ gemiddeld van een sprong elke twee en ŉ half minute! Linda se reksprong-bonanza het by die Bloukransbrug plaasgevind, 216 meter bo die Bloukransrivier. Dit was ŉ uitmergelende oefening – fisies en geestelik en dit is dus geen verrassing nie dat die vorige rekord van 19 vir 19 jaar lank bly staan het. Dit is ook deur ŉ Suid-Afrikaner, Veronica Dean, by dieselfde ligging opgestel. Vir Linda is rekspronge ŉ groot hupstoot vir haar selfvertroue en ŉ manier om haar vrese te oorkom. Sy het haar jonger self beskryf as iemand wat bang was, omdat sy ŉ agtergrond van mishandeling het en in verskillende huise grootgeword het. Linda Potgieter (Foto: Guinness-wêreldrekords) “Ek het besluit dat ek iets gereeld moet doen sodat ek die vrees voor my kan sit,” het sy verduidelik. Sy het besluit dat spronge uit vliegtuie en van brûe presies die ding is wat sy nodig het. Só het valskermspring en rekspronge vinnig haar grootste passie geword. “Dit het vinnig ŉ leefstyl geword en dit gee regtig my selfvertroue ŉ hupstoot.” Sy het saam met haar afrigter, Eugene Eloff, vir die rekordpoging begin voorberei. Hy het ŉ streng oefeningprogram opgestel om seker te maak Linda se fiksheid is op die hoogste vlak. Dit lyk dalk nie of reksprong ŉ fisies veeleisende sport is nie, maar om dit onophoudelik vir ŉ uur lank te doen, verg kardiovaskulêre fiksheid en dat jou kern sterk is. Eugene het wel erken dat die uitdaging “90% in die kop en 10% fisies” is. Op die dag van Linda se amptelike poging was sy nie huiwerig toe hulle die harnas aan haar lyf vasmaak nie. Sy het van die platform afgestap en na die rivier ondertoe geval – arms gesprei soos ŉ arend. Haar een uur-horlosie het begin. Sy is vinnig na bo gehys, en sy het weer oor die platform getree om vir ŉ tweede keer te spring. Sy het goed gevorder en elke keer met ŉ groot glimlag terug op die platform geëindig. Sy het ná 23 minute haar tiende sprong uitgevoer en sy was op koers om die rekord te verbeter as sy die pas kon volhou. ŉ Paar spronge later kon mens egter sien sy raak moeg. Die hoogte en die onophoudelike spronge het haar begin uitput. Haar adrenalien het haar egter gehelp om aan te hou. Teen die tyd toe sy die vorige rekord geëwenaar het, kon sy byna nie meer staan nie. Sy was egter vasberade om voort te gaan en die rekord buite bereik vir iemand anders te plaas. Met net meer as ŉ minuut oor op die horlosie het Linda haar 23ste sprong voltooi. “Alle eer aan God. Dit is as gevolg van Hom,” het Linda gesê. “Baie dankie vir my man en kinders. Ek is baie dankbaar.” Sy het ook haar span bedank wat gehelp het om haar ná elke sprong weer vinnig terug te hys na die platform. “Ons kan enigiets doen as ons regtig wil. Dit was fantasties.” Sofia Greenacre, amptelike Guinness-wêreldrekordbeoordelaar, het gesê dit is die hoogtepunt van rekords. “Ek het nog nooit só iets gesien nie, en ek dink hierdie rekord het vir eers sy hoogtepunt bereik! Dit gaan baie, baie moeilik wees om dit te verbeter.” Bron: Guinness-wêreldrekords Bloukrans-brug (Foto: Guinness-wêreldrekords)